- Raaga
- <
- 18
- >

18
Iyaano kabaabilooni
1 Hikkakko abbaabayere kaɂatii hunna kaɂabanaaye kakkalee erggichchati daruurkko dagaa giraan ani dee; kabajattessakokki hank'k'akko kakkeeyi ul dubba hank'k'aye; 2 T'ok'k'i taɂantte yaayee haa amaa okkee; «Tanjiintti Baablooni iitetta! Iitetta! Durrisakokki min leetetta; battiikki ayyaanaa kakkobaraaro min leetetta! Battiikkina ilii din kameelilaro kimbir kakkobaraaro min leete!Isa. 13:21; 21:9; Erm. 50:39; 51:8; Rag. 14:8. 3 Kasetiisaro sharmmut'aanokiseekokki kawoyinii t'amo gosa dubba t'amera; kaɂulee wonolaalnna esene wota sharmmut'eera; daddalate kabaraare kaɂulee ibaaddo bariisanoɂoottisee aaloo ekkaatanokko kakkeeyi dureessa leera.»Isa. 23:17; Erm. 51:7.
4 Takkalee yaaye daruurii haa amaa giraan ani maale;
«Gosakkee! C'ubbokkiseenne wota una aroolleeten;
Ese taginnatto engge ohedeedamattan aroolleeten;
Ese orrokko biyaa!Isa. 48:20; Erm. 50:8; 51:6,45.
5 C'ubbokkiseekki tuula daruur geera;
Waa baaskkisee shaadera;Met'. 18:20-21; Erm. 51:9.
6 Ese kasissettokokki jilbbaa malee eseen sisa;
ese ofelttetto feloon ambba mura;
Ese t'amo kamooggan takkolelleddetto t'uggaa orroo
ambba kaɂatii yeladdeen lelleda;Mez. 137:8; Erm. 50:29.
7 Ese kabajatiseewunna bariisanoɂoottisee iidisayin isiɂoottiseewun kasissetto gitakki
abboosana gadda eseen sisa;
Ese wodanattiseeyi
‹Ani oori wono aani hamas's'eera
galttaantte lakkoyo;
gaddana in suure lakkogeero› amaa t'aadatte.
8 Haanssun ese taginnatta engge dubba arri tooyi ese ginnatta
Goyiinna gadda uɂina ese ginnara;
Eleeniinna gubayinnatta;
Esee gutii kafirddaara
Goottaa Hedo kaɂatiiya.»
9 Esene wota kasharmut'eerana giri kaɂidanii kagire wonolaal ese gubataa giraan iyyi kabiyaaro kakkodiyaaren goorata eseen okkaa ootaraan; 10 Abboosakkisee abssatanakko kakkeeyi ebbaa aalleenguren «Te ati tanjiintti katamaati, te ati taɂatii katamaa Baabloni! Firdda saatii tooyi orroo ku tos mankkoɂemetero maraan te aanne kuun! Aanne kuun!» amaraan.Hiz. 26:16-17.
11 Markkafakisootti sidane horenbbaan kaɂiminara mankkowaattamero maraan ulii gutii daddalateen obaraaran ootaraan; eseen gaddaaran;Hiz. 27:31-36. 12 Markkafakiso kasidero work'k'ii, bir taɂamamatto marc'c'o, kakkabajaame eɂemo, ink'uu, kac'imin sarssi, daamakki sarssi, kaharri sarssi, heelakki sarssina taɂidan urit kaɂabo gaa dubba, tadaano ilkki, awɂallokki gaa, nehaasi taɂamamatto marc'c'o, marc'c'okkona c'abbichchokko kafelamero huu dubba, 13 Yaganddo, sawwo, kaɂuraro gaa, fulfuliiso, it'aana, kawoyinii t'amo, taɂejjerssa zayitii, t'aamme, darggammaa, saayee, idaad, faraddeel, kakkogulufaraan farad, diyyiilnna kakkalee ibaaddoneya.Hiz. 27:12; 13:22. 14 Daddalateen obaraaranna «Te ati kahalchchaatta kaɂidan kooko dubba kukko fakkimera; durummattaana ku taɂiidisatte kabajatta dubba baatetta; goortta hittakko horenbbaan hikka dubba suure lakkohelayinatto!» aminnaraan. 15 Hikka kooko dubba kukko iminataa dureessa olleeren daddalateen obaraaran abboosakkisee abssatanakko kakkeeyi fakkimi aallinnaraan; ootaanna gaddaa,Hiz. 27:31-36. 16 «Kac'imin sarssi, daamakki sarssina heelakki sarssi sarssataa tagitte, work'k'iinna kakkabajaame eɂemoo ink'uyinna taɂiidatte; tanjiintti katamaa aanne eseen! Aanne eseen! 17 Hanɂu gitanɂi urrawo saatii tooyi bayeen;» amaraan.
Markkafa oɂajajaareen dubba, markkafaayi kasessetare ibaaddo dubba, markkafaayi ofelataren dubba, bekeeyi sesseeteen odaddalataren dubba ebbaa fakkimi aallinnaraan;Isa. 23:14; Hiz. 27:26-30.
18 Ese gubataa giraan kabeyaaro iyyi kakkodiyaaren goorata «Hitta tanjiintti katamaa aani tallaatta takkalee katamaa suure gitto?» amaa okkeen.Hiz. 27:32. 19 Isiɂoottisoo gutii gorra kikkibateen; ootaanna gaddaa haa amaa iyyinnaraan; «Bekee gutii kasesseetaro markkafa oɂabaan dubba urrawoɂoottiseyi dureessa olleeraan, hasse tanjiintti katamaa saatii tooyi orroo mankkoɂiitetto maraan aanne eseen! Aanne eseen!»Hiz. 27:30-34.
20 Te ati daruurii! Esee geggelaa! Waa isin maraan ese gutii mankkofirddeero maraan isin k'ulloolee, ofarantteettanna hegerool geggelaayen!Ada. 32:43; Erm. 51:48.
21 Hikkakko abbaabatere kaɂatii erggichchati kanjiinkki riim gitakki eɂemo koo keesegure haa amaa beke orroo lugude; «Tanjiintti katamaa Baabloni haa hunnaayi shafami innatta; hittakko horenbbaan suure lakkohelantto;Erm. 51:63-64; Hiz. 26:21. 22 Kiraan obasaranna tadudduroo yaaye, sussullee oɂufufaraanna malakata oɂufuufaraankotti yaaye kallami kuyeeyi orroo lakkomaalssantto; maayyonna felo ogenee nifirtte lee kafelara loomassi ibaaddo hittakko horenbbaan ku orroo lakkohelamiro; kariime eɂemokotti yaaye ku orroo lakkomaalssantto.Hiz. 26:13; Isa. 24:8. 23 Kakkorrontta ifa hittakko horenbbaan ku orroo lakkohank'k'ayiro; kamashaasheekottinna tamashaasheeti yaaye hittakko horenbbaan ku orroo lakkomaalssantto; daddalate kabaraare ibaaddokka kaɂalami ibaaddo kajiinjjiinye; murunnakkaayi gosa dubba shirssetta.Erm. 7:34; 25:10.
24 «Esee orroo kahegeroolkokkina kak'ulloolee ibaaddokokki iigina, ulii kalagadeeraan ibaaddo dubbakokki iigi helamera.»Erm. 51:49.

- Raaga
- <
- 18
- >

18:2 Isa. 13:21; 21:9; Erm. 50:39; 51:8; Rag. 14:8.

18:3 Isa. 23:17; Erm. 51:7.

18:4 Isa. 48:20; Erm. 50:8; 51:6,45.

18:5 Met'. 18:20-21; Erm. 51:9.

18:6 Mez. 137:8; Erm. 50:29.

18:10 Hiz. 26:16-17.

18:11 Hiz. 27:31-36.

18:13 Hiz. 27:12; 13:22.

18:15 Hiz. 27:31-36.

18:17 Isa. 23:14; Hiz. 27:26-30.

18:18 Hiz. 27:32.

18:19 Hiz. 27:30-34.

18:20 Ada. 32:43; Erm. 51:48.

18:21 Erm. 51:63-64; Hiz. 26:21.

18:22 Hiz. 26:13; Isa. 24:8.

18:23 Erm. 7:34; 25:10.

18:24 Erm. 51:49.

© TWFTW