- Yayik'ooba
- <
- 5
- >

5
Dureessajjolun kasisamero seerisano
1 Goortta isin dureessajjol maala, isin tagginnatto rakkoowun ooyeen, woo woo ama. 2 Durummattisin buuk'ittetta, sarssikkisinna k'ook'anna aamera. 3 Work'k'iikisinna maragadekkisin ododootera, ododootanonna isin gutii atotaara, sooɂoottisinna eleen aani aaminnara, kagachchoo geesun durumma kukkuyisattettaan.Mat. 6:19. 4 Wodanaa abayeen, irakkisini tagataa ohayeeran ofelataraawun hamuroon kagittan daamooza isin gutii iyyaara; otagataraankokki iyya dubba kadaanddaaro kalleero Goottakotti nebe tos geera.Ada. 24:14-15. 5 Ul gutiinna taɂumanii burraak'aa gitteen, taɂenɂo arriin wodanattisin uɂurayisatteen. 6 Isin kaneebaannon k'ulluukki ibaaddoti gutii murtteesiteettan; lagaddeettan.
Rakkoo orroo obssaano
7 Goorata abbilaalttee, Goottaa taaɂemeeroo obssaa. Otate kabaraare erre il taɂidantti taasissoon misii obssaaro, kahoreenna kahaare idaamo misii oorataro shaada. 8 Isinna hikkamaleewa obssaa, wodanattisinna ataayissayeen, aalanttii tagootta emeeto gabbalanttetta.
9 Abbilaalttee; isiɂisirroo aroogunggumiten, goorttun isin gutii firddaamirowa, hikkima kafirddaara gooc'aa aalleera. 10 Abbilaalttee; mege kagoottayi kaɂayeesera hegerool rakkoo obssii atatanooyi masuussa laanokkisoo addeesa. 11 Adena obssii oɂataateeraan osommaasameen yelinne no katootanno kassanwa, Iyoobi misii obsseere ataatero maaltteettan; Goottana gudisanooyi kayelero deetettan. Goottaa aaloo kanenɂeeyisataronna shaaga kayelaroya.Iyo. 1:21-22; 2:10; Mez. 103:8.
12 Abbilaalttee; dubbaankko roore daruurii goorttun ul goorttun maamisikki ayeesinna gollee arooɂammatteen, «Ii» gollee ii halleewo, «Laa» gollee laa halleewo, goorttun murttesaminara.Mat. 5:34-37.
Ammanokko kallee ebi
13 Isin orrokko rakkoo orroo kagira giro? Usu haɂebaate, kageggelaatera giro? Kagalata mazamuri hazammaro. 14 Isin orrokko kahawɂamera ibaaddoti gogiro? Min kawaakki jaarsolee haɂuumate, isona mege kagoottayi zayitii shigidi haɂebaateen.Mar. 6:13. 15 Ammanokko kallee ebi kahawɂamero ibaaddoti fayyisara; Goottana keesara, c'ubbo feli gogirenna, haheso amamara. 16 Haanssun c'ubbokkisin isiɂisirroo beesayen; goggofayyitawunna koo kakkaleewun haɂebaate; k'ulluukki ibaaddotikokki ebi hunna aba, kaɂatii ayeesinna felara. 17 Eelaasa noo aankkikki ibaaddotiye; idaamo goggoɂubannonkko ataayise ebaate; ul gutiinna gees seendda minana idaamo lakkoɂubatero.1 Won. 17:1; 18:1. 18 Adena ebaate, idaamona daruurkko ubate; errenna il sissee.1 Won. 18:42-45.
19 Abbilaalttee, isinkko koo rummikko goshirme kakkalee goɂabbaabe, 20 hikka shaada; c'ubbaaleessa kakkoshirmero raakko kaɂabbaabara ibaaddo neefotteessa goyikko haasara, c'ubbo kamoogganna haheso amsisara.Mas. 10:12; 1 P'et. 4:8.

- Yayik'ooba
- <
- 5
- >

5:3 Mat. 6:19.

5:4 Ada. 24:14-15.

5:11 Iyo. 1:21-22; 2:10; Mez. 103:8.

5:12 Mat. 5:34-37.

5:14 Mar. 6:13.

5:17 1 Won. 17:1; 18:1.

5:18 1 Won. 18:42-45.

5:20 Mas. 10:12; 1 P'et. 4:8.

© TWFTW